**Uhka kampuksella** (*The Hunting Ground*) on yhdysvaltalainen dokumenttielokuva vuodelta 2015. Elokuva käsittelee seksuaalista hyväksikäyttöä amerikkalaisilla yliopistokampuksilla.

Elokuvassa kuullaan Lady Gagan elokuvaa varten tekemä kappale "Til It Happens to You", joka oli ehdolla Grammy-palkinnon saajaksi parhaana visuaaliseen mediaan tehtynä lauluna. Kappale kilpaili myös parhaan laulun Oscar-palkinnosta. Elokuva itse oli kilpailemassa parhaan dokumentin Oscar-palkinnosta, sillä se oli mukana 15:n elokuvan listalla, jolta julkistettiin lopulta viisi virallista Oscar-ehdokasta. Elokuva ei kuitenkaan päässyt viiden parhaan joukkoon.

Elokuva esitettiin ensimmäisen kerran Sundancen elokuvajuhlilla 23. helmikuuta 2015 ja televisiossa amerikkalaisella CNN:llä 22. marraskuuta 2015. Kilpaurheilija Jameis Winston yritti estää dokumentin televisioesittämisen, koska dokumentissa väitetään hänen syyllistyneen seksuaalirikokseen opiskeluaikanaan. Suomessa Yle TV1 esitti dokumentin 4. tammikuuta 2016.

Tarina
------

Dokumentti esittelee useita tapauksia yhdysvaltalaisilta yliopistokampuksilta, joissa uhrit ovat kertoneet kohtaamastaan seksuaalisesta häirinnästä ja jopa raiskauksista, mutta oppilaitoksen henkilökunta ei ole puuttunut asiaan tarvittavalla vakavuudella. Elokuvassa esitetään, että menettelyn taustalla on korkeakoulujen halu suojella julkisuuskuvaansa ja saada uusia opiskelijoita varmistaakseen rahoituksensa. Dokumentissa käsitellään useita yhdysvaltalaisia yliopistoja, kuten Harvardia, Stanfordia, UNC:ta ja Notre Damea.

Dokumentin pääosissa ovat kaksi UNC:n Pohjois-Carolinan entistä opiskelijaa, Andrea Pino ja Annie E. Clark. He nostavat kanteen entistä oppilaitostaan vastaan, koska katsovat sen rikkoneen sukupuolten tasa-arvoa koskevaa lakia seksuaalisen hyväksikäyttäjän saadessa jäädä kampukselle syyllisyyden toteamisen jälkeen.

Kritiikkiä
----------

Elokuva on saanut hyviä arvosteluja Yhdysvalloissa. Rotten Tomatoes -elokuvasivuston mukaan 93 prosenttia kriitikoista pitää elokuvaa onnistuneena. Toisaalta elokuvaa on myös kritisoitu ja siinä kerrottu esiintyvän virheitä. Elokuvassa esimerkiksi väitetään, että 20 % amerikkalaisista korkeakouluopiskelijoista kokee seksuaalista väkivaltaa oppilaitoksessaan. Jo ennen dokumentin julkaisua laajasti yhdysvaltalaismediassa esillä ollut luku perustuu kuitenkin tutkimukseen vuodelta 2007, joka toteutettiin vain kahdessa oppilaitoksessa ja jonka tulokset eivät ole yleistettävissä. Yhdysvaltain oikeusministeriön mukaan oikea luku näyttäisi olevan noin kaksi prosenttia (yhden suhde 53:een).

Lähteet
-------

1. ↑  Diane Warren on Her Lady Gaga Collaboration for New Documentary 'The Hunting Ground' *Billboard*.  27.1.2015. Viitattu 11.1.2016. (englanniksi)
2. ↑  Here are the 2016 Grammy Nominations *Time*.  7.12.2015. Viitattu 11.1.2016. (englanniksi)
3. ↑  Lady Gaga Salutes Sexual Assault Victims After 'Til It Happens to You' Oscar Nomination *Billboard*.  14.1.2016. Viitattu 20.1.2016. (englanniksi)
4. ↑  ‘Amy’ and ‘Hunting Ground’ Lead Documentary Shortlist *The New York Times*.  1.12.2015. Viitattu 11.1.2016. (englanniksi)
5. ↑  Why 'The Hunting Ground' Is Essential Viewing, According To The Doc's Director & Producer *Deadline*.  22.11.2015. Viitattu 11.1.2016. (englanniksi)
6. ↑  CNN Will Air ‘The Hunting Ground’ Tonight As Planned, Despite Legal Threat *Deadline*.  22.11.2015. Viitattu 11.1.2016. (englanniksi)
7. ↑  The Hunting Ground (2015) *rottentomatoes.com*. Viitattu 12.2.2016. (englanniksi)
8. ↑  Setting the Record Straight on ‘1 in 5’ *Time.com*.  15.12.2014. Viitattu 12.2.2016. (englanniksi)
9. ↑  'The Hunting Ground': 'Campus Rape Culture' Documentary Set For Release *Ttruthrevolt.org*.  27.1.2016.  Arkistoitu 9.7.2015. Viitattu 12.2.2016. (englanniksi)

Aiheesta muualla
----------------

* *Uhka kampuksella* Internet Movie Databasessa. (englanniksi)
* Elokuvan viralliset sivut (englanniksi)
* *Dokumenttiprojekti: Uhka kampuksella* Ylen sivuilla